Peter Christen Alsted

Cykleviser

Cykleviser

Cykleviser
Forsidebillede: Shutterstock
Copyright © 1904, 2020 Lindhardt og Ringhof Forlag A/S
All rights reserved
ISBN: 9788726020410

1. e-bogsudgave, 2020

Format: EPUB 3.0

Denne bog er beskyttet i medfør af gældende dansk lov om ophavsret. Kopiering må kun ske i overensstemmelse med loven. Det betyder f.eks. at kopiering til undervisningsbrug kun må ske efter aftale med Copydan Tekst og Node.

www.lindhardtogringhof.dk

Lindhardt og Ringhof Forlag A/S, et selskab i Egmont

Vaarsol.

Det blir saa grønt i det hele Land,

der er saa kønt, hvor man kommer,

der blinker Sol af enhver Pyt Vand,

og Blomster skinne langs Grøftens Rand,

og snarlig, ja snart har vi Sommer.

Og Vejen slynger sig solskinshvid

og Lærken synger derover,

og Vindens Leg er saa foraarsblid;

den hvisker smaat om Skærsomrens Tid

til alle de Knopper, der sover.

Den gamle Gaard med det stejle Tag,

hvor Storken staar i sin Rede

og kiger ud i den klare Dag — —

der kommer paa hvilende Vingeslag

dens Mage fra Kæret dernede.

Den hvide Gavl bag de høje Træer,

den lange, tavlede Side — —

ja, hvem der havde en Kærest her,

ja, vented derinde min Hjærtenskær,

da for jeg næppe saa vide.

Men fremad gaar det i Solens Brand,

og lidet faar jeg af Skyggen — —

det lufter over det aabne Land,

der lyser Sol af enhver Pyt Vand;

kanske at det just er Lykken!

Morgen.

Fremad nu; thi mange, mange Mile

skal der vindes op om det snurrende Hjul;

fremad, fremad — Dagens Timer ile,

tænk kun ikke paa at søge Hvile,

før end Sol i Vester gaar i Skjul.

Fremad nu — i Øster Solen stiger,

spiller i en Dugperle paa hvert lille Straa;

hvide Taager langs ad Engen viger,

tusind Lærker op i Lyset higer,

drysser glade Triller fra det Blaa.

Fremad — Vejen lys og lang sig strækker;

Kirken staar derude som en skinnende Prik,

bagud suse Vejens Poppelrækker,

Drengen, som til Marks med Kræet trækker,

faar ej Tid til mer end blot et Nik.

Fremad da, saa rask, at Støv og Hede

altid bliver bagud og aldrig vinder med;

hvad gør det, om Ryg og Lænder svede?

Vinden svaler, og naar Sol er nede

faar man sagtens Nattely et Sted.

Majsøndag.